CELEX: 62008TN0360
Language: mt
Date: 2008-09-03 00:00:00
Title: Kawża T-360/08: Rikors ippreżentat fit- 3 ta' Settembru 2008 — Spanja vs Il-Kummissjoni

25.10.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 272/46
            
         Rikors ippreżentat fit-3 ta' Settembru 2008 — Spanja vs Il-Kummissjoni
   (Kawża T-360/08)
   (2008/C 272/90)
   Lingwa tal-kawża: L-Ispanjol
   Partijiet
   
      Rikorrent: Ir-Renju ta' Spanja (rappreżentant: J. Rodríguez Cárcamo)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrent
   Ir-Renju ta' Spanja jitlob lill-Qorti tal-Prim'Istanza:
   
               —
            
            
               ma tapplikax il-linji gwida sabiex jiġu stabbiliti l-korrezzjonijiet finanzjarji li għandhom jiġu applikati għall-ispejjeż kofinanzjati mill-Fondi Strutturali u l-Fond ta' Koeżjoni fil-każ ta' nuqqas ta' twettiq tar-regoli dwar il-kuntratti pubbliċi, fil-verżjoni finali tad-29 ta' Novembru 2007, COCOF 07/0037/03-ES,
            
         
               —
            
            
               tannulla d-Deċiżjoni tal-Kummissjoni tal-Komunitajiet Ewropej, tal-25 ta' Ġunju 2008, C(2008) 3247, safejn hija tnaqqas l-għajnuna tal-Fond ta' Koeżjoni lill-grupp ta' proġetti Nru 2001.ES.16.C.P.E.036 (tindif ta' baċir idrografiku fit-Tramuntana — Galicia-2001) u
            
         
               —
            
            
               tikkundanna lill-Kummissjoni tal-Komunitajiet Ewropej għall-ispejjeż.
            
         Motivi u argumenti prinċipali
   Din il-kawża tirrigwarda grupp ta' proġetti ta' titjib ta' pompi tal-petrol eżistenti jew li għadhom kemm inbnew, l-espansjoni, il-manutenzjoni u t-titjib tas-sistema ta' drenaġġ u ta' tindif, li jinsabu f'diversi punti ta' Galicia. Il-kofinanzjament Komunitarju inizjalment mogħti mill-Kummissjoni kien ta' 80 % tal-infiq pubbliku sussidjabbli.
   F'ittra mill-Kummissjoni lir-rikorrent f'Ġunju 2007, ġew proposti korrezzjonijiet skont l-irregolaritajiet misjuba f'verifika ta' kontijiet preċedenti. Fil-konklużjonijiet ta' din l-ittra hemm riferiment għaż-żewġ irregolaritajiet li mmotivaw id-deċiżjoni kkontestata u l-proposti korrispondenti tagħha għal korrezzjonijiet finanzjarji: l-użu żbaljat tal-proċedura ta' urġenza fir-rigward ta' kuntratt u l-użu żbaljat tal-esperjenza bħala kriterju ta għoti ta' diversi kuntratti. Il-proposti ta' korrezzjoni finanzjarja kienu rispettivament ta' EUR 697 901 u EUR 354 591.
   Il-motivi u l-allegazzjonijiet prinċipali huma dawk invokati fil-Kawża T-359/08, Spanja vs Il-Kummissjoni.